Blog post minn osservatur politiku Għadni niftakar qisu l-bieraħ dawk il-laqgħat imqanqlin tal-esekuttiv meta kienu qed ikunu diskussi l-listi tal-kandidati għall-elezzjoni li ġejja. Dawn kienu mumenti li jibqgħu ttimbrati fil-moħħ ta' kull min kien preżenti fi żmien meta Dr Adrian Delia kien kap tal-Partit Nazzjonalista. Kemm smajna deputati jgħidu li l-elettorat kien qed jibgħat messaġġ lill-antiki li ma jridhomx jikkandidaw irwieħhom għall-elezzjoni li ġejja. Kemm smajna minnhom jgħidu li rridu nisimgħu minn dak li qed jgħidulna s-sostenituri tal-Partit Nazzjonalista li hemm bżonn li dawk li ilhom hemm jagħmlu pass lura u jagħtu spazju lill-kandidati ġodda. Kemm qalulna f'dawk il-laqgħat li l-elettorat qed jgħid lil dawk li kienu parti mill-esekuttiv ta' Gonzi li kien wasslilhom iż-żmien li jirtiraw mill-politika attiva. Dan kien kliem li kien ikun espost tajjeb ħafna minn Claudio Grech biex insemmu wieħed li kien jidħol b'dawn id-diskussjonijiet b'ċertu impenn. Niftakar tajjeb naqra anke fuq il-gazzetti rappurtaġġ dwar dawn id-dettalji ta' diskors li jkun intqal waqt xi diskussjoni tal-esekuttiv. Illum nafu li l-unika deputat li għax riedet daqqet l-irtirata hija Therese Comodini Cachia. L-oħrajn kollha, barra wieħed, b'xi mod jew ieħor ma tawx każ tal-għajta tal-votant Nazzjonalist biex jersqu pass lura. L-uniku wieħed mill-grupp kollu li s'issa għadu iżomm mal-parir tas-sostenituri tal-partit huwa Claudio Grech. Għalkemm ilu biss żewġ leġislaturi fil-parlament, xorta hu meqjus bħala politiku anzjan għax għamel snin jaħdem u qrib ħafna ta' Austin Gatt u allura kkonsidrat li ilu parteċipi fil-politika. Imma qed iċċaqċaq li anke hu ser jikkandida ruħu għalkemm s'issa għadu ma iddikjarahiex. Forsi għadu jżomm ma dak li qal kemm-il darba waqt l-esekuttiv li għandu jieħu pass lura. Tgħid ser jkun ta' eżempju għal ħaddieħor? Tgħid se jżomm ma dak li kien jiddikjara fil-miftuħ waqt dawk il-laqgħat sħan li kienu jsiru fir-raba' sular? Nistennew u naraw u dalwaqt inkunu nafu jekk bejn il-paroli u l-fatti hemmx xi baħar jikkumbatti.